b'\n_START_ARTICLE_\nLaine (vahilaev)\n_START_SECTION_\nEhitamisest esimese maailmas\xc3\xb5ja l\xc3\xb5puni\n_START_PARAGRAPH_\nLaev ehitati aastail 1912\xe2\x80\x931915 Peterburis koos s\xc3\xb5sarlaevaga Konvoir allveelaevade saatelaevaks ja sai nimeks Sputnik. _NEWLINE_1917. aasta oktoobris sattus laev bol\xc5\xa1evike valdusse. 9. aprillil 1918 j\xc3\xa4i Soomes Turus pealetungivate Saksa v\xc3\xa4gede k\xc3\xa4tte (v\xc3\xa4idetavalt osales \xc3\xbclev\xc3\xb5tmisel tuntud saksa abilaev M\xc3\xb6ve) ja sai nimeks Lauterbach.\n_START_SECTION_\nEesti teenistuses\n_START_PARAGRAPH_\n13. novembril 1918 v\xc3\xb5tsid kaitseliitlased laeva Tallinnas sakslastelt \xc3\xbcle ja see sai ellu kutsutavate Eesti Merej\xc3\xb5udude esimeseks s\xc3\xb5jalaevaks Laine (nime kirjapilt v\xc3\xa4hemalt Vabaduss\xc3\xb5ja l\xc3\xb5puni Laene). Komand\xc3\xb6riks m\xc3\xa4\xc3\xa4rati j\xc3\xa4rgmisel p\xc3\xa4eval kaugs\xc3\xb5idukapten Eduard Loomus. Laeva n\xc3\xa4ol oli tegemist murranguga Eesti merekaitse loomisel \xe2\x80\x93 esmakordselt oli eestlastel oma relvastatud laev, millega n\xc3\xa4idata noore riigi lippu merel. _NEWLINE_Algul m\xc3\xa4\xc3\xa4rati Laine Tallinna sadama komandandi k\xc3\xa4sutusse, kuid anti peagi Kaitseliidule, et patrullida Tallinna \xc3\xbcmbruses merel. 1918. aasta detsembri algul saadeti Laene vahti pidama Tallinna l\xc3\xa4histele Soome lahele, kus pidas koos lastiga kinni 4 N\xc3\xb5ukogude Venemaa kaubalaeva (hilisemad Baltonia, Kajak, Kodumaa ja Libava), mis suunati hiljem koos sama lastiga juba Eesti Vabariigi huvides edasi. V\xc3\xb5ttis seej\xc3\xa4rel alates 23. detsembrist suurt\xc3\xbckilaevana ja dessantlaevana osa paljudest Vabaduss\xc3\xb5ja mereoperatsioonidest. _NEWLINE_Rahuajal kasutati Lainet esmalt l\xc3\xbchiajaliselt piirivalvelaevana, seej\xc3\xa4rel peamiselt \xc3\xbchenduse pidamiseks merekindlustega ja merem\xc3\xa4rklaudade vedamiseks. Aastail 1929\xe2\x80\x931930 laeva kapitaalremonditi ja moderniseeriti. Laine oli l\xc3\xbchikest aega ka uute Kalev-klassi allveelaevade esimene baaslaev. S\xc3\xb5ja korral m\xc3\xa4\xc3\xa4rati laeva \xc3\xbclesandeks merekindluste ette veesatavate miinit\xc3\xb5kete valvamine. 1938. a sattus Laine avariisse ja saadeti talvel dokki, kus vahetati v\xc3\xa4lja suur osa kereplaadistusest. 1939. a kevadel renoveeriti Arsenali tehases laeva suurt\xc3\xbckid.\n_START_SECTION_\nPunav\xc3\xb5imu teenistuses\n_START_PARAGRAPH_\nP\xc3\xa4rast Eesti okupeerimist arvati Laine augustis 1940 side\xc3\xbclema sidelaevana Balti laevastikku, lisades nimele nr 49 ning kasutati alates 28. juulist 1941 Hanko merev\xc3\xa4ebaasis miinitraalerina. 28. augustil transportis Laine koos aurikuga Vahur 1260 punav\xc3\xa4elast Tallinnast Hankosse. Laev v\xc3\xb5ttis seej\xc3\xa4rel osa Osmussaare ja Hanko garnisoni evakueerimisest ning evakueerus \xc3\xbchtlasi augustis 1941 Leningradi. _NEWLINE_31. oktoobril, olles v\xc3\xa4ga kehva ilmaga teel Suur-T\xc3\xbctarsaarele evakueerimist\xc3\xb6\xc3\xb6deks, l\xc3\xb5ppes laeval Lavassaare l\xc3\xa4histel kivis\xc3\xbcsi. Olukord p\xc3\xa4\xc3\xa4steti saare l\xc3\xa4hedal karidele jooksnud mahaj\xc3\xa4etud laevalt \xc3\xa4mbritega vajaliku s\xc3\xb6evaru \xc3\xbcmberlaadimisega. _NEWLINE_Sai 19. detsembrist 1941 valvelaevaks ja 20. veebruaril 1942 uueks nimeks Gangutets. _NEWLINE_P\xc3\xa4rast s\xc3\xb5ja l\xc3\xb5ppu j\xc3\xa4tkas 5. novembril 1945 teenistust h\xc3\xbcdrograafialaevana. Arvati 3. jaanuaril 1954 teenistusest v\xc3\xa4lja ja lammutati Tallinnas aastail 1955\xe2\x80\x931956.\n_START_SECTION_\nKirjeldus\n_START_PARAGRAPH_\nLaine meeskond koosnes rahuajal 3 ohvitserist ja 20 allohvitserist ning madrusest. S\xc3\xb5ja ajal oli ette n\xc3\xa4htud 4 ohvitseri ja 25 allohvitseri ning madrust. S\xc3\xb6evaru oli u 30 t, millega oli v\xc3\xb5imalik 9-s\xc3\xb5lmelisel kiirusel s\xc3\xb5ita u 750 miili. Teise maailmas\xc3\xb5ja alguseks oli Laine mereasjatundjate arvates suuteline oma v\xc3\xa4ikese kiiruse ja n\xc3\xb5rga relvastusega vastu astuma ainult vastase miinitraaleritele.'